懶理鏡粉大戰!姜濤AL出席造型師婚宴黐到實 兄弟情深
2024年04月21日 18:01
東網電視
更多新聞短片
人氣男團MIRROR完成逾半個月的美加巡唱,昨日(20日)清晨回到香港,不過卻出現鏡粉內訌,上演「神徒大戰姜糖」。粉絲內亂,其實鏡仔不知幾齊心,當中成員姜濤、盧瀚霆(Anson Lo)、呂爵安(Edan)、柳應廷(Jer)、李駿傑(Jeremy)及邱士縉(Stanley),休息片刻後,晚上與經理人花姐(黃慧君)一齊到中環出席造型師好友的婚禮,被爆「好事近」的Stanley更與女友李炘頤(Alina)一同現身,認真畀面。6位鏡仔聯同花姐及Alina婚宴上與一對新人合照,令不少鏡粉都大感羨慕,而姜濤和Anson Lo更懶理是非,合照時黐到實,足見兄弟同心。
雖然經過舟車勞頓,但6位鏡子都悉心打扮現身,齊齊以西裝Look靚仔示人。婚禮期間,姜濤和Anson Lo表現興奮,如一般賓客般用電話拍下場內甜蜜時刻,Anson Lo更高呼:「新娘好靚!」相當投入。至於兩位唱得之人Jer和Jeremy,則分別獻唱《你的名字我的姓氏》及《小幸運》,掀起婚宴的高潮,賓客聽到意猶未盡大叫encore。而其他成員不但走到台前拍片,在賓客叫encore時,竟合力起哄擺經理人花姐上枱,叫對方上台唱兩嘴,Jer提議花姐唱《鳳閣恩仇未了情》,然後又同隊友唱出《上海灘》經典歌詞:「浪奔~浪流~」,令全場氣氛搞笑又高漲。